Luettelo televisiosarjan Pasila hahmoista
Sivuhahmot > Toisen tuotantokauden sivuhahmot

| Kuva | Henkilö | Jakso | Tietoa |
| --- | --- | --- | --- |
|  | Marsalkka | Orvot koirat | Marsalkka on susikoira, jonka Routalempi tappaa ampuessaan – tosin Pöystin käskystä – singolla piiritettyyn taloon. Aamu-TV:ssä koira esitetään ensin puudelina, sitten ponina. Suomen Pietarin Orvot Koirat -yhdistys haluaa selvittää, kuka antoi käskyn Marsalkan ampumiseen. Tommi Läntinen teki Marsalkalle kappaleen Pieniin tassuihin sattuu. |
|  | Jorma Hyvärinen | Apulaiskaupunginjohtaja | Jorma "Jokke" Hyvärinen on apulaiskaupunginjohtaja, joka saa tappouhkauksia. Hyvärinen on naimisissa, mutta omien sanojensa mukaan myös "aivan hillitön naistenmies", mitä hän pitää syynä tappouhkauksiin. Todellisuudessa Hyvärinen saa tappouhkauksia Repomieheltä, sillä Hyvärinen ei ole koskaan himonnut Repomiehen vaimoa. Hyvärisen naapuri Jarkko Sukselainen yrittää ampua tämän, mutta ei siksi, että Hyvärinen on maannut Sukselaisen vaimon kanssa, vaan koska Hyvärinen ei ole palauttanut lainaamaansa pokasahaa. |
|  | Jemmica Laamanen | Stalkkeri | Jemmica Laamanen on esiintynyt Tanssii tähtien kanssa -ohjelmassa, levyttänyt useita listaykkösiksi nousseita kappaleita, ja hänet on äänestetty Suomen seksikkäimmäksi naiseksi. Hän on toiminut juontajana, laulajana, homoikonina, näyttelijänä, evankelistana, fitness-ohjaajana, perheenäitinä, perintöprinsessana, pr-emäntänä, tv-kokkina ja mallina. Laamanen on huippusuosittu, ja hänellä useita faneja. Yhdestä, (todennäköisesti erotomanisesta) Sami Rauniosta, on kuitenkin muodostunut todellinen ongelma. Raunio lopettaa Laamasen ahdistelun, kun tämä suostuu treffeille hänen kanssaan. Laamanen osoittautuu treffeillä täysin päinvastaiseksi kuin Raunion mielikuvissa, joten Raunio jättää Laamasen rauhaan. Jemmica Laamasen kesähitti on Heitä minut seinään, sinä ihana villisonni. Kyseisen kappaleen sarjassa laulaa Jonna Kärkkäinen.  Jemmica Laamanen esiintyi myös jaksossa Obama. |
|  | Sami Raunio | Stalkkeri | Sami Raunio on "stalkkeri", eli hän väijyy julkkiksia, ja Jemmica Laamasen suuri (ja mahdollisesti erotomaninen) ihailija. Hän on muotoillut räkäpalloistaan prinsessa Dianan kuolinnaamion sekä korvavaikusta Bill Cosbyn patsaan. Kun Laamanen ei olekaan yhtä ihana kuin Raunion mielikuvissa, tämä alkaa ahdistella TV-persoona Juhani Kontiovaaraa. Kun Kontiovaarakin paljastuu luuseriksi, Raunio alkaa "stalkata" Pöystiä. |
|  | Veikko Salmelainen | Salaviina | Veikko "Veikko" Salmelainen on tehnyt niin myrkyllistä viinaa, että pienestä määrästä sokeutuu ja suuremmasta määrästä kuolee. Salmelainen oli myös päässyt Alkon varastoon ja pannut pulloihin myrkyllistä viinaa, minkä vuoksi maan jokainen Alko joudutaan sulkemaan. |
|  | Olavi Kemppainen | Olympiavoittaja | Olavi "Oltsu" Kemppainen on moukarinheiton olympiavoittaja, maailmanmestari ja maailmanennätysmies. Kemppaisella on alkoholiongelma, ja hän on väkivaltainen. Kemppaista pidetään kuitenkin suurena suomalaisena sankarina, jonka kohtalo ehdonalaisessa koskettaa monia ihmisiä. Kemppainen on Tyrvänsuon kunnasta, ja hän on polttanut Tyrvänsuon monitoimihallin ja tuhonnut oman kotinsa, koska siinä oli huono kuisti. Kemppainen on naimisissa 17-vuotiaan naisen kanssa. Pöysti yrittää sivistää Kemppaista länsimaisen kulttuurin mestariteoksilla, mutta kun Kemppainen on opiskellut viikon filosofian, taiteen ja kirjallisuuden merkkiteoksia, hän joutuu psykoosiin. Tämän jälkeen Pöysti ja Repomies ajavat Kemppaisen luontoon. (Kemppainen esiintyy myös The spin-offin jaksossa Läski) |
|  | Pete Makkonen | Veli | Pete Makkonen on Suomen eniten ylinopeussakkoja saanut mies, jolla on niin iso SUV, että sen takakonttiin mahtuu pienempi katumaasturi. Lisäksi hän on Suomen keskivertoa paremmat autoilijat ry:n toiminnanjohtaja. Makkonen ajaa esikaupunkialueella 160 kilometrin tuntinopeudella. Lisäksi hän ajaa Pöystin päälle. |
|  | Pöystin veli | Veli | Pöystin veli on teratooma eli raskauden alkuvaiheessa Pöystin sisään koteloitunut alkio. Se ilmestyy, kun Makkonen ajaa Pöystin yli. Pöysti muodostaa veljeensä erittäin läheisen suhteen, eikä hän halua leikata sitä tulehtumisriskin uhatessakaan. Lopulta teratooma sairastuttaa Pöystin, jonka jälkeen hän päättää leikkauttaa sen. Hän haluaa viettää viimeisen illan veljensä kanssa, mutta Routalempi ajaa hänen päälleen takaa-ajossa. Veljensä ansiosta Kyösti ei loukkaannu, mutta teratooma irtoaa. |
|  | Heikki Matikainen | Kaksvitonen | Heikki Matikainen on Helsingin pommi-iskujen takana oleva terroristi. Matikaisen motiivina pommi-iskuille on se, että yhteiskunta on kohdellut häntä huonosti; todellisuudessa Matikainen on ajautunut konkurssiin ja juonut starttirahat. Kuulusteluissa Repomies ensin hakkaa Matikaista tuolilla saadakseen tietää pommin sijainnin. Sen jälkeen Pöysti lyö Matikasta tuolilla, jotta voi todistaa Repomiehelle, että kiduttamalla saatuihin tietoihin ei voi luottaa. Myöhemmin Matikainen joutuu Guantanamo Bayhin. Matikainen asuu Pöystin isän naapurissa, ja hänellä on paha r-vika. |
|  | Jack Jofa | Kaksvitonen | Jack Jofa parodioi tv-sarja 24:n Jack Baueria. Jack Jofa on CIAn agentti, joka käy kuulustelemassa ihmisiä Euroopan vankiloissa. Hän puhuu suomea, sillä hänellä oli suomalainen tyttöystävä, jonka hän tappoi. Jofa tappoi myös tyttöystävänsä, joka yritti estää häntä hyppäämästä lentokoneesta laskuvarjolla. Jack Jofa lentää yksityiskoneella, jonka kyljessä lukee "Best of the best". Hän kärsii siitä, että kaikki hänelle rakas kuolee. |
|  | Tauno Muikku | Tauno Muikku | Tauno Muikku on Suomen suurimman kauppakeskuksen Monoliitin omistaja. Muikku syntyi vuonna 1959. Hän on Suomen innovatiivisin mies. Muikku lahjoo ihmisiä vaalirahoittamalla kunnallispoliitikkoja sekä lahjoittamalla purjeveneen Repomiehelle. Muikku kuuluu Kolossaali-kerhoon, ja hän harrastaa taidetta. Tauno Muikku on parodiahahmo Toivo Sukarista. |